**Zásady poskytovania príspevku na stravovanie**

**poberateľom dôchodku**

Obec Zemplínska Teplica v súlade s § 4, ods. 3, písm. p/ zákona č. 369/1990 Zb. o obecnom zriadení v znení neskorších predpisov, Zákona č. [448/2008 Z. z.](https://www.slov-lex.sk/pravne-predpisy/SK/ZZ/2008/448/) o sociálnych službách a

o zmene a doplnení zákona č. [455/1991 Zb.](https://www.slov-lex.sk/pravne-predpisy/SK/ZZ/1991/455/) o živnostenskom podnikaní (živnostenský zákon) v znení neskorších predpisov

v y d á v a

Zásady poskytovania príspevku na stravovanie poberateľom dôchodku, ktorými sa stanovujú podmienky a postup pri poskytovaní príspevku na stravovanie poberateľov dôchodku

z rozpočtu Obce Zemplínska Teplica za účelom zmiernenia ich nepriaznivej finančnej situácie.

Pri posudzovaní nároku na príspevok sa aplikujú sumy životného minima uvedené

v zákone č. 601/2003 Z. z. o životnom minime v znení neskorších predpisov.

**Článok I.**

**Úvodné ustanovenia**

1. Príspevok na stravovanie môže byť poskytnutý občanovi, ktorý je prihlásený k trvalému pobytu na území obce, kde aj preukázateľne žije.
2. Poskytovanie príspevku nie je nárokovateľnou dávkou.
3. Na príspevok nemá nárok občan, ktorý má voči obci nevysporiadané záväzky

po lehote splatnosti.

**Článok II.**

**Podmienky poskytovania príspevku**

1. Žiadateľ je poberateľom starobného dôchodku, predčasného dôchodku, vdovského dôchodku, invalidného dôchodku s mierou poklesu schopnosti vykonávať zárobkovú činnosť nad 70 %, je ZŤP /osoba s ťažkým zdravotným postihnutím, ktorého miera funkčnej poruchy je najmenej 50 %.
2. Príspevok sa neposkytuje občanom, ktorí sú poberateľmi dôchodkových dávok uvedených v ods. 1 a zároveň majú uzatvorený pracovnoprávny vzťah alebo poberajú ďalší príjem zo zárobkovej činnosti alebo z inej činnosti.
3. Pri manželských dvojiciach, ktorí žiadajú o príspevok na stravovanie, sa neprihliada na ich spoločný príjem.
4. Žiadateľ predloží na obecný úrad **písomnú žiadosť**, ktorej prílohou bude fotokópia aktuálneho rozhodnutia sociálnej poisťovne o výške dôchodku alebo potvrdenie príslušného doručovacieho pracoviska Slovenskej pošty, š. p. Bratislava o druhu

a výške dôchodku, čestné vyhlásenie o tom, že nemá iný finančný príjem, alebo nepeňažný príjem, ktorý podlieha dani z príjmov fyzických osôb, alebo príjem i nej podnikateľskej činnosti.

1. Každú zmenu týkajúcu sa podmienok poskytovania tohto príspevku je občan povinný oznámiť obecnému úradu do 7 pracovných dní.
2. V jednom mesiaci je možné uplatniť si príspevok na obedy najviac v počte zodpovedajúcom počtu **pracovných dní** v mesiaci.
3. Občan si obed objednáva priamo v stravovacom zariadení, kde aj uhrádza sumu za odobraté obedy.
4. Príspevok na obedy bude vyplatený v kancelárii Obecného úradu v Zemplínskej Teplici v čase úradných hodín vždy **do 20. kalendárneho dňa nasledujúceho mesiaca.**
5. Príspevok na obedy bude vyplatený **osobne** obyvateľom, ktorí naň majú nárok alebo nimi **poverenej osobe** na základe písomného poverenia.

**Článok III.**

**Výška príspevku**

Výška príspevku je nasledovná:

1. 1,00 €, ak príjem žiadateľa nepresahuje 350,00 €
2. 0,70 €, ak príjem žiadateľa nepresahuje 400,00 €
3. 0,50 €, ak príjem žiadateľa nepresahuje 450,00 €
4. 1,00 €, ak je to osamelo žijúci žiadateľ nad 65 rokov a jeho dôchodok nepresahuje výšku 450,00 €.
5. Žiadateľ, ktorého výška dôchodku presahuje sumu 450,00 € nemá nárok na príspevok.

Môže využívať stravovanie u dodávateľa, v tom prípade si celú sumu obeda hradí sám.

**Článok IV.**

**Záverečné ustanovenia**

1. Posudzovanie nároku na príspevok sa robí jedenkrát ročne, a to v januári kalendárneho roka, kedy sú valorizované dôchodky. Pri posudzovaní nároku na príspevok poberateľ doloží potvrdenie o tom, či sa zmenili podmienky pre poberanie príspevku na stravovanie. V prípade zistenia, že poberateľ dôchodku nespĺňa kritéria týchto Zásad, bude vydané rozhodnutie o zastavení poberania príspevku.

V prípade, že poberateľ dôchodku spĺňa kritéria týchto Zásad, rozhodnutie mu bude vydané na dobu platnosti spĺňania kritérií s účinnosťou od podania žiadosti alebo termínu zmeny výšky príspevku. Zároveň je poberateľ dôchodku povinný doložiť k žiadosti alebo k termínu posudzovania nároku na príspevok čestné vyhlásenie, že nevykonáva žiadnu zárobkovú činnosť. V prípade zistenia skutočnosti, že vykonáva zárobkovú činnosť, je povinný vrátiť hodnotu poskytnutého príspevku v plnej výške.

1. Občan si obed objednáva priamo v stravovacom zariadení, kde aj uhrádza sumu za odobraté obedy.
2. Podmienky poskytovania príspevku na obedy boli schválené Uznesením Obecného zastupiteľstva v Zemplínskej Teplici dňa 26. 3. 2019 uznesením č. 49/III/2019.
3. Táto smernica nadobúda **účinnosť dňom 1. 4. 2019**.

Smernicu o poskytovaní príspevku na stravu dôchodcov predkladá na schválenie

Jolana Kočišová, poslankyňa Obecného zastupiteľstva v Zemplínskej Teplici.

V Zemplínskej Teplici dňa 26. 3. 2019

 Mgr. Jozefína Uhaľová

 starostka obce